EL Επίσημη Εφημερίδα της Ευρωπαϊκής Ένωσης C 302/12

Συμπεράσματα του Συμβουλίου της 1ης Δεκεμβρίου 2009 για την ασφαλή και αποτελεσματική υγειονομική περίθαλψη μέσω υπηρεσιών ηλεκτρονικής υγείας (eHealth)

2009/C 302/06

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ

1. ΥΠΕΝΘΥΜΙΖΕΙ ότι το άρθρο 152 της Συνθήκης ορίζει ότι κατά τον καθορισμό και την εφαρμογή όλων των πολιτικών και δράσεων της Κοινότητας εξασφαλίζεται υψηλού επιπέδου προστασία της υγείας του ανθρώπου και ότι η Κοινότητα ενθαρρύνει τη συνεργασία μεταξύ κρατών μελών στους τομείς που αναφέρει το εν λόγω άρθρο και, εν ανάγκη, στηρίζει τη δράση τους. Η δράση σε κοινοτικό επίπεδο δεν θίγει στο παραμικρό τις αρμοδιότητες των κρατών μελών σε ό,τι αφορά την οργάνωση και την παροχή της υγειονομικής περίθαλψης,

2. ΥΠΕΝΘΥΜΙΖΕΙ ότι ένας από τους στόχους της κοινοτικής στρατηγικής στον τομέα της υγείας (2008-2013) (1) είναι η προώθηση δυναμικών συστημάτων υγείας και νέων τεχνολογιών, αναγνωρίζοντας ότι οι νέες τεχνολογίες μπορούν να βελτιώσουν την πρόληψη, τη διάγνωση και τη θεραπεία των ασθενειών, να διευκολύνουν την ασφάλεια των ασθενών και να βελτιώσουν τον συντονισμό των συστημάτων υγείας, τη χρήση των πόρων και τη βιωσιμότητα,

3. ΥΠΕΝΘΥΜΙΖΕΙ ότι οι αντιπρόσωποι των κρατών μελών κατά την υπουργική διάσκεψη για την ηλεκτρονική υγεία στην Πράγα (20 Φεβρουαρίου 2009) (2) εξέδωσαν δήλωση στην οποία αναγνωρίζουν τα πλεονεκτήματα της ηλεκτρονικής υγείας για την ασφάλεια και την αποτελεσματικότητα του τομέα της υγείας και ζητούν την ανάληψη δράσης για την οικοδόμηση χώρου ηλεκτρονικής υγείας για τους ευρωπαίους πολίτες και τη δρομολόγηση διαδικασίας για συντονισμένη δράση και διακυβέρνηση στον τομέα της ηλεκτρονικής υγείας,

4. ΥΠΕΝΘΥΜΙΖΕΙ τις πρωτοβουλίες της Ευρωπαϊκής Ένωσης σχετικά με την ηλεκτρονική υγεία, και συγκεκριμένα: α) την ανακοίνωση της Επιτροπής «ηλ-υγεία (ηλεκτρονική υγεία) — βελτίωση των υπηρεσιών ιατροφαρμακευτικής περίθαλψης για τους πολίτες της Ευρώπης: σχέδιο δράσης για έναν Ευρωπαϊκό Χώρο ηλ-Υγείας» (3) β) τα συμπεράσματα του Συμβουλίου για την ηλεκτρονική υγεία (4), της 27ης Μαΐου 2004· γ) την ανακοίνωση της Επιτροπής «Μια πρωτοβουλία για πρωτοπόρους αγορές» (5), η οποία δίνει ιδιαίτερη έμφαση στην ανάγκη να αρθούν τα εμπόδια που θέτουν ο κατακερματισμός της αγοράς και η έλλειψη διαλειτουργικότητας των συστημάτων ηλεκτρονικής υγείας προκειμένου να επιταχυνθεί η ανάπτυξη της αγοράς· δ) τη σύσταση της Επιτροπής για τη διασυνοριακή διαλειτουργικότητα των συστημάτων ηλεκτρονικών μητρώων υγείας (6) ε) την ανακοίνωση της Επιτροπής για την τηλεϊατρική, προς όφελος των ασθενών, των συστημάτων υγείας και της κοινωνίας (7),

5. ΕΠΙΔΟΚΙΜΑΖΕΙ την πρόσφατη συνεργασία μεταξύ ορισμένων κρατών μελών: α) στο πλαίσιο του πιλοτικού σχεδίου ευρείας κλίμακας epSOS (8), το οποίο έχει ως στόχο την ανάπτυξη της διασυνοριακής διαλειτουργικότητας των ηλεκτρονικών μητρώων υγείας και των ηλεκτρονικών συνταγών, και στο πλαίσιο του θεματικού δικτύου Calliope (9), το οποίο έχει ως στόχο την ανάπτυξη οδικού χάρτη για τη διαλειτουργικότητα της ηλεκτρονικής υγείας στην Ευρώπη και την επίτευξη της αναγκαίας συναίνεσης για την εφαρμογή της· β) στο πλαίσιο της τρέχουσας συνεργασίας στον τομέα τυποποίησης της ηλεκτρονικής υγείας ως απάντηση στην εντολή 403 της Ευρωπαϊκής Επιτροπής για την ηλεκτρονική υγεία (10),

6. ΚΑΛΩΣΟΡΙΖΕΙ την έκθεση της σουηδικής προεδρίας «Ηλεκτρονική Υγεία για Υγιέστερη Ευρώπη» (11), η οποία παρουσιάστηκε κατά την άτυπη σύνοδο των Υπουργών Υγείας στο Jönköping στις 6 και 7 Ιουλίου 2009 και η οποία δίνει ένα παράδειγμα για το πώς οι πολιτικοί στόχοι για την υγειονομική περίθαλψη μπορούν να επιτευχθούν μέσω επενδύσεων σε υπηρεσίες ηλεκτρονικής υγείας,

7. ΑΝΑΓΝΩΡΙΖΕΙ τη σημασία της ηλεκτρονικής υγείας ως μέσου για τη βελτίωση της ποιότητας των υπηρεσιών και της ασφάλειας των ασθενών, για τον εκσυγχρονισμό των εθνικών υγειονομικών συστημάτων, για την αύξηση της αποτελεσματικότητάς τους, της προσβασιμότητάς τους από όλους και της ικανότητάς τους να αντιμετωπίζουν τις ατομικές ανάγκες των ασθενών, των επαγγελματιών του τομέα της υγείας και των προκλήσεων μιας γηράσκουσας κοινωνίας,

8. ΑΝΑΓΝΩΡΙΖΕΙ την ανάγκη για μεγαλύτερο πολιτικό ηγετικό ρόλο και για ενσωμάτωση της ηλεκτρονικής υγείας στην πολιτική υγείας ώστε να αναπτυχθούν υπηρεσίες ηλεκτρονικής υγείας με βάση τις ανάγκες της δημόσιας υγείας,

9. ΚΑΛΕΙ τα κράτη μέλη να σχεδιάσουν και να υλοποιήσουν πρωτοβουλίες που θα επιτρέψουν την ανάπτυξη και τη χρήση υπηρεσιών ηλεκτρονικής υγείας , και ιδίως: 1) να δεσμευθούν πολιτικά και στρατηγικά για την ανάπτυξη της ηλεκτρονικής υγείας ως σημαντικού μέσου για την ενίσχυση της ποιότητας, της προσβασιμότητας και της ασφάλειας της υγειονομικής περίθαλψης: α) περιλαμβάνοντας την ηλεκτρονική υγεία στο πλαίσιο των προγραμμάτων μεταρρύθμισης των συστημάτων υγειονομικής περίθαλψης και εξετάζοντας τη δυνατότητα δημιουργίας ειδικών χρηματοδοτικών μηχανισμών για την ανάπτυξη αυτών των προγραμμάτων· β) εξαλείφοντας, με συντονισμένο τρόπο, τα εμπόδια που καθυστερούν την ανάπτυξη υπηρεσιών ηλεκτρονικής υγείας, 2) να οικοδομήσουν εμπιστοσύνη και αποδοχή των υπηρεσιών ηλεκτρονικής υγείας: α) εξασφαλίζοντας τα υψηλότερα δυνατά πρότυπα ασφάλειας των ασθενών, προστασίας των δεδομένων και εμπιστευτικότητας· β) προωθώντας την ενημέρωση, την ανάπτυξη εμπιστοσύνης και την αποδοχή εκ μέρους των υγειονομικών αρχών, των επαγγελματιών, των ασθενών και των μελών του οικογενειακού τους περιβάλλοντος· γ) εξασφαλίζοντας, τόσο για τους ασθενείς όσο και για τους επαγγελματίες του τομέα της υγείας, κατάλληλη αξιολόγηση των αναγκών και δράσεις κατάρτισης, 3) να προσφέρουν νομική σαφήνεια και να διασφαλίσουν την προστασία των δεδομένων υγείας: α) εξετάζοντας τις ισχύουσες εθνικές διατάξεις για την έγκριση, την πιστοποίηση και τον έλεγχο των υπηρεσιών ηλεκτρονικής υγείας και προτείνοντας ενδεχόμενες βελτιώσεις· β) εξετάζοντας τις τρέχουσες πρακτικές για τον καθορισμό και την επιβεβαίωση της ταυτότητας του επαγγελματικού προσωπικού στον τομέα της υγείας που έχει πρόσβαση και χρησιμοποιεί προσωπικά δεδομένα υγείας· γ) καθορίζοντας τις νομικές υποχρεώσεις για τη διακρατική ασφαλή ανταλλαγή ιατρικών δεδομένων, λαμβάνοντας υπόψη την ανάγκη προστασίας των δεδομένων υγείας και της προσωπικής ακεραιότητας του ασθενούς και ως εκ τούτου του δικαιώματος των ασθενών για χρήση των ιατρικών δεδομένων που τους αφορούν μόνον κατόπιν συναίνεσής τους, 4) να επιλύσουν τεχνικά ζητήματα και να διευκολύνουν την ανάπτυξη της αγοράς: α) διασφαλίζοντας ότι κατά τη θέσπιση των εθνικών, περιφερειακών και τοπικών στρατηγικών υγείας και των σχετικών επενδυτικών σχεδίων λαμβάνεται υπόψη ο στόχος διακρατικής και διοργανικής διαλειτουργικότητας των υπηρεσιών ηλεκτρονικής υγείας· β) διασφαλίζοντας την έγκριση και χρήση κοινής ιατρικής ορολογίας και τεχνικών προδιαγραφών, ιδίως για τα ιατρικά δεδομένα που ανταλλάσσονται μεταξύ κρατών μελών· γ) χρησιμοποιώντας δημόσιες συμβάσεις, με απόλυτο σεβασμό της ισχύουσας νομοθεσίας, για τη στήριξη της ανάπτυξης διαλειτουργικών υπηρεσιών ηλεκτρονικής υγείας,

10. ΚΑΛΕΙ την Επιτροπή: 1) να επικαιροποιήσει το Ευρωπαϊκό Σχέδιο Δράσης για την Ηλεκτρονική Υγεία· 2) να καταρτίσει έκθεση για την ανάπτυξη των υφισταμένων πολιτικών και δράσεων της ΕΕ όσον αφορά τη διαχείριση της ηλεκτρονικής ταυτοποίησης σε άλλους σχετικούς τομείς, ώστε να αξιοποιηθούν πιθανές συνέργιες· 3) να αξιολογεί, ανά τακτά χρονικά διαστήματα, τα οφέλη για την υγεία και την οικονομική αποτελεσματικότητα των διαφόρων υπηρεσιών ηλεκτρονικής υγείας, βασιζόμενη στη γνώση που συσσωρεύεται σε εθνικό και σε κοινοτικό επίπεδο,

11. ΚΑΛΕΙ τα κράτη μέλη και την Επιτροπή: 1) να εκμεταλλευθούν την πολιτική δυναμική που δημιουργήθηκε από τις άτυπες συναντήσεις των υπουργών και των ομολόγων τους, προκειμένου να αναπτύξουν, μέσω όσο το δυνατόν αποτελεσματικότερου και καταλληλότερου μηχανισμού υψηλού επιπέδου υπό την ηγεσία των κρατών μελών, την οργάνωση, τον συντονισμό και την ολοκλήρωση των δραστηριοτήτων που έχουν δρομολογηθεί στον τομέα της ηλεκτρονικής υγείας, σε συνεργασία με την Ευρωπαϊκή Επιτροπή, και να προωθήσουν την ανάπτυξη της ηλεκτρονικής υγείας και την αποτελεσματική χρήση διαλειτουργικών υπηρεσιών ηλεκτρονικής υγείας στο εσωτερικό των εθνικών συστημάτων υγειονομικής περίθαλψης και μεταξύ των συστημάτων αυτών, 2) να εξασφαλίσουν ότι οι κύριοι στόχοι αυτού του μηχανισμού είναι: α) να φέρνει σε επαφή και να συντονίζει ομάδες, σχέδια και θεσμικά όργανα σε επίπεδο ΕΕ· β) να προωθεί την ευθυγράμμιση της ηλεκτρονικής υγείας με τις στρατηγικές και τις ανάγκες στον τομέα της υγείας σε εθνικό και κοινοτικό επίπεδο, μέσω της άμεσης συμμετοχής των εθνικών αρχών υγείας· γ) να διαδίδει επιστημονικά στοιχεία για την οικονομική αποδοτικότητα και τα κοινωνικο-οικονομικά οφέλη των υπηρεσιών ηλεκτρονικής υγείας με βάση την έρευνα σε εθνικό και κοινοτικό επίπεδο· δ) να υποβάλλει τακτικά εκθέσεις για τις δραστηριότητές του στις αρμόδιες συνεδριάσεις του Συμβουλίου, 3) να εφαρμόσουν αυτόν το μηχανισμό στους εξής, συγκεκριμένα, τομείς: α) συνεργασία για την αντιμετώπιση κοινών προβλημάτων και προκλήσεων που συνδέονται με την ανάπτυξη υπηρεσιών ηλεκτρονικής υγείας για την επίτευξη στόχων στον τομέα της υγείας· β) στήριξη των κρατών μελών με τη θέσπιση οδικού χάρτη, μεταξύ άλλων για τη στήριξη της λήψης αποφάσεων και την παροχή κατευθυντήριων γραμμών για την ανάπτυξη, την αποδοχή και τη χρήση υπηρεσιών ηλεκτρονικής υγείας· γ) συνεργασία με τους ενδιαφερόμενους, ιδίως τους ασθενείς και το υγειονομικό προσωπικό, προκειμένου να εξασφαλιστεί ότι τα μέσα και οι υπηρεσίες ηλεκτρονικής υγείας εκφράζουν σωστά τις νοσοκομειακές ανάγκες και τους γενικούς στόχους του συστήματος υγείας.

(1) Λευκη βιβλοσ — Μαζί για την υγεία: στρατηγική προσέγγιση της ΕΕ για την περίοδο 2008-2013 [COM(2007) 630].

(2) http://www.ehealth2009.cz/Pages/108-Prague-Declaration.html

(3) COM(2004) 356.

(4) 9628/04.

(5) COM(2007) 860.

(6) COM(2008) 3282.

(7) COM(2008) 689.

(8) Smart Open Services for Eyropean Patients, οι οποίες συγχρηματοδοτούνται από την ΕΚ στο πλαίσιο του προγράμματος υποστήριξης πολιτικής για τις ΤΠΕ του προγράμματος-πλαίσιο για την ανταγωνιστικότητα και την καινοτομία (CIP ICT PSP): http://www.epsos.eu

(9) Call for Interoperability, το οποίο χρηματοδοτείται από την ΕΚ στο πλαίσιο του προγράμματος υποστήριξης πολιτικής για τις ΤΠΕ του προγράμματος-πλαίσιο για την ανταγωνιστικότητα και την καινοτομία (CIP ICT PSP): http://www.calliope-network.eu

(10) eHealth Interoperability Standards Mandate (M/403): http://www.ehealth-interop.nen.nl

(11) eHealth for a Healthier Europe — opportunities for a better use of healthcare resources http://www.se2009.eu